Prentútgáfa Stundarinnar kemur næst út þann 24. janúar . Málið fer fyrir dóm og fjölskyldan verður ekki send úr landi á næstunni Kærunefnd útlendingamála hefur samþykkt umsókn um frestun réttaráhrifa í máli Razia Abassi og Ali Ahmadi , átján og nítján ára nýbakaðra foreldra frá Afganistan sem hefur verið synjað um alþjóðlega vernd á Íslandi . Í frestuninni felst að þeim er heimilt að dvelja hér á landi þar til að mál þeirra fer fyrir dóm . Verjandi hjónanna segir að mál verði höfðað á næstu dögum . „ Þetta er óvænt og afskaplega ánægjulegt . Ég átti frekar von á að krafan yrði ekki samþykkt , enda er algengast að ekki sé fallist á kröfu um frestun réttaráhrifa , “ segir Magnús Davíð Norðdahl , lögmaður hjónanna . Kærunefnd útlendingamála vísar til hagsmuna nýfædds barns þeirra Raziu Abassi og Ali Ahmadi , í rökstuðningi þeirrar ákvörðunar að fallast á kröfu um frestun réttaráhrifa í máli þeirra . Frestunin felur það í sér að þeim er heimilt að dvelja hér á landi á meðan mál þeirra er rekið fyrir dómi . Þau Razia og Ali , sem eru 18 og 19 ára gömul , komu til Íslands síðastliðið sumar . Þá var Razia gengin nokkra mánuði með fyrsta barn þeirra . Þau flúðu heimaland sitt Afganistan fyrir fimm árum og hafa síðan verið á hrakhólum , dvalist í Íran , Tyrklandi og síðast í Grikklandi . Þar hlutu þau alþjóðlega vernd , sem að þeirra sögn var verra en að hafa hana ekki , því það þýddi að þau höfðu ekki lengur rétt á að dvelja í húsnæði ætluðu flóttamönnum , en höfðu samt sem áður litla sem enga möguleika á að sjá sér farborða og urðu fyrir miklum fordómum og misrétti . Þau sögðu frá því í viðtali í Stundinni að þau hafi ákveðið að yfirgefa Grikkland þegar gengið var í skrokk á henni á götu úti , en hann hafi nokkrum sinnum lent í slíkum árásum . Razia og Ali sóttu um alþjóðlega vernd á Íslandi en Útlendingastofnun hafnaði þeirri beiðni 2. september , á þeim grundvelli að þau hefðu þegar vernd í Grikklandi . Sú ákvörðun var kærð til kærunefndar útlendingamála , sem staðfesti synjunina 5. desember . Þá var Razia nær fullgengin með barn þeirra , sem fæddist á annan í jólum . Eftir að hafa fengið synjanirnar tvær leituðu hjónin til Magnúsar . Hann lagði fyrir þeirra hönd fram tvær kröfur til kærunefndar útlendingamála . Annars vegar um frestun réttaráhrifa , sem nú hefur verið samþykkt , og hins vegar um endurupptöku málsins . Ekki hefur borist svar við þeirri kröfu . Ljóst er að mál hjónanna fer nú fyrir dóm . „ Nú höfum við fimm daga til að stefna í málinu og munum gera það í vikunni og óska jafnaframt eftir flýtimeðferð , “ segir Magnús . Hann segir að í ljósi reynslunnar sé ólíklegt að fallist verði á flýtimeðferð . Málinu verði því stefnt inn með hefðbundnum hætti og það geti því tekið allt að því átta mánuði að fá meðferð fyrir dómi . „ Nú höfum við fimm daga til að stefna í málinu og munum gera það í vikunni og óska jafnaframt eftir flýtimeðferð “ Sú breyting var gerð á reglugerð um útlendinga síðastliðið sumar að Útlendingastofnun var gert heimilt að taka til efnismeðferðar umsókn barns sem hefur fengið vernd í öðru ríki , séu meira en tíu mánuðir liðnir frá því að umsókn barst íslenskum stjórnvöldum . Áður var fresturinn 12 mánuðir . Líklegast er að sá tímafrestur muni líða , á meðan þau Razia og Ali bíða þess að mál þeirra fari fyrir dómi . Á meðan á bið þeirra stendur , eftir því að mál þeirra fái niðurstöðu dóm , eru því allar líkur á að þau uppfylli þessi skilyrði sem leiða til þess að þau fái efnismeðferð , óháð niðurstöðu dómsins . „ Þetta er því einstaklega ánægjulegur áfangasigur , “ segir Magnús .